Сыжажэ Альберт и цIэр фIащащ
Зи къалэн зыгъэзащIэу хэкIуэда, милицэм и полковник Сыжажэ Альберт и цIэр фIащащ ПсыкIэху къуажэм дэт курыт еджапIэм. Абы теухуа Iуэхугъуэм хэтащ къэрал кIуэцI IуэхухэмкIэ министру КъБР-м щыIэ, полицэм и генерал-майор Васильев Сергей.
КъБР-м щыIэ МВД-м уголовнэ къэлъыхъуэныгъэмкIэ и управленэм и унафэщIым и къуэдзэ Сыжажэ Альберт 2011 гъэм мэкъуауэгъуэм и 22-м и жэщым бзаджащIэхэр IэщэкIэ къыщытеуам, Бахъсэн къалэм щыхэкIуэдащ.
Абы и фэеплъым пщIэ хуащIу зэхыхьэм кърихьэлIащ Альберт и Iыхьлыхэр, благъэхэр, къыдэлэжьахэр, къуажэгъухэр.
— Нобэ дэ къызэIудох ди ныбжьэгъум и фэеплъ пхъэбгъур. Абы къулыкъу хуищIащ и Хэкум, и республикэм щыпсэухэм я мамырыгъэр ихъумащ. Дэ щапхъэ ятетхын хуейщ апхуэдэ офицерхэм, ипэжыпIэкIэ ахэращ къэралыр зэтезыIыгъэр, — яжриIащ къызэхуэсахэм Васильевым икIи Альберт и анэ Женя, абы и егъэджакIуэхэм апхуэдэ цIыху нэс зэрагъэсам папщIэ фIыщIэ яхуищIащ.
ПсыкIэху къуажэм дэт курыт еджапIэм и щIыхьэпIэм мемориал пхъэбгъур къыщызэIуахащ министр Васильев Сергейрэ Альберт и къуэш Сыжажэ Ахьмэдрэ.
Къэрал кIуэцI IуэхухэмкIэ министерствэу
КъБР-м щыIэм Хъыбархэмрэ жылагъуэ зэпыщIэныгъэхэмкIэ и IэнатIэ.
